Komisijos ataskaita Tarybai ir Europos Parlamentui - Makao specialusis administracinis regionas. 2007 m. metinė ataskaita /* KOM/2008/0167 galutinis */





[pic] | EUROPOS BENDRIJŲ KOMISIJA | Briuselis, 2.4.2008 KOM(2008) 167 galutinis KOMISIJOS ATASKAITA TARYBAI IR EUROPOS PARLAMENTUI Makao specialusis administracinis regionas. 2007 m. metinė ataskaita KOMISIJOS ATASKAITA TARYBAI IR EUROPOS PARLAMENTUI Makao specialusis administracinis regionas. 2007 m. metinė ataskaita Santrauka Praėjus aštuoneriems metams nuo Makao perdavimo Kinijai, Makao skirta „vienos šalies, dviejų sistemų“ koncepcija įgyvendinama gerai, ji padeda išsaugoti Makao savitą visuomenę, gyvenimo būdą, teisinę valstybę ir pagrindines laisves. Dėl abiejų pusių pragmatiško požiūrio bendradarbiavimas su ES 2007 m. toliau stiprėjo. Pergyvenusi stagnacijos laikotarpį paskutiniaisiais 20-ojo amžiaus metais, nuo 2002 m. Makao ekonomika pradėjo atsigauti. Daugiausia įtakos tam turėjo tai, kad buvo liberalizuotas kazino sektorius – tai sudarė sąlygas jo suklestėjimui. Ekonomikos augimui didelį poveikį taip pat darė Kinija, skatindama kazino ir vietos turizmo pramonės vystymąsi (vykdant lankytojų iš žemyninės Kinijos programą) ir, suteikdama Makao privilegijuotą galimybę patekti į žemyninės Kinijos rinką, viso ūkio vystymąsi. Vis dėlto susirūpinimą kelia tai, kad nevykdomos institucinės ir administracinės reformos, kurios užtikrintų didesnį skaidrumą ir labiau tiesioginę atskaitomybę. Makao vyriausybė pripažįsta Makao nepaprastai spartaus ekonomikos augimo sukeltas socialines, aplinkos ir administravimo problemas ir ketina jas spręsti. Įžanga 2007 m. paminėtos aštuntosios Makao perdavimo Kinijai 1999 m. metinės. Perdavus Makao Kinijai, jis tapo Kinijos Liaudies Respublikos specialiuoju administraciniu regionu. Makao susijungimas su žemynine Kinija yra grindžiamas „vienos šalies, dviejų sistemų“ principu ir Kinijos Liaudies Respublikos Nacionaliniame liaudies kongrese priimtu Makao pagrindiniu įstatymu. Pagrindiniame įstatyme užtikrinama, kad ankstesnė Makao sistema ir gyvenimo būdas nebus keičiami 50 metų. ES, remdama Kinijos „vienos šalies, dviejų sistemų“ principą, kuris apskritai gerai veikė, siekė ir toliau siekia Makao teritorijoje išsaugoti verslo aplinką, teisinės valstybės principus ir pagrindines teises. 1. ES ir Makao bendradarbiavimas 2007 m. 2007 m. Makao ir toliau buvo svarbus ES partneris, kuriam būdingos tokios pat vertybės ir interesai ekonominėje, reguliavimo, socialinėje, švietimo ir kultūros srityse. 2007 m. įvyko du Europos Komisijos ir Makao SAR vyriausybės Jungtinio bendradarbiavimo komiteto susitikimai – 12-asis EB ir Makao Jungtinio komiteto susitikimas vasario 6 d. Makao ir 13-asis EB ir Makao Jungtinio komiteto susitikimas 2007 m. gruodžio 10 d. Briuselyje. Vadovaujantis Komisijos 2006 m. komunikatu „Europos Sąjunga, Honkongas ir Makao: bendradarbiavimo galimybės 2007–2013 m.“, abiejuose susitikimuose buvo aptartas vykstantis EB ir Makao bendradarbiavimas ir apsvarstytos ateities veiklos kryptys[1]. Teisinis šio ES ir Makao dialogo ir bendradarbiavimo pagrindas – 1992 m. EEB ir Makao pasirašytas prekybos ir bendradarbiavimo susitarimas. Kitas EB ir Makao jungtinio komiteto susitikimas numatytas antrąjį 2008 m. pusmetį Makao. 2007 m. pradžioje užbaigta sėkmingai vykdyta EB ir Makao teisinio bendradarbiavimo programa 2007 m. vasario 5–7 d. Makao surengus didelę konferenciją, kurios tema – „Viena šalis, dvi sistemos, trys teisinės sistemos. Raidos perspektyvos“, kurioje dalyvavo daug žymių konstitucinės teisės ekspertų iš Makao, Honkongo, žemyninės Kinijos, taip pat iš daugelio Europos Sąjungos valstybių narių. 2007 m. tęstas ES ir Makao bendradarbiavimas imigracijos srityje veiksmingai įgyvendinant ES ir Makao readmisijos susitarimą ir vykdant MIGRAMACAO mokymo programą Makao imigracijos pareigūnams. 2007 m. sustiprintas Makao ir ES ekonominis bendradarbiavimas ir bendradarbiavimas prekybos srityje 2007 m. spalio 18–21 d. Makao tarptautinėje prekybos mugėje ES organizavus kelis specialius renginius. Europos Komisija palankiai įvertino dideles Makao SAR vyriausybės 2007 m. dėtas pastangas kovoti su pinigų plovimu ir terorizmo finansavimu ir vykdyti jų prevenciją. JAV iždo departamentui Banco Delta Asia (BDA) apkaltinus pinigų plovimu, Makao pinigų institucijos perėmė BDA valdymo kontrolę ir, įvykdžiusios kelias reformas, 2007 m. rugsėjo mėn. grąžino BDA valdymą jos akcininkams. Europos Komisija pažymi pažangą gerinant viešųjų pirkimų procedūras, siekiant didinti skaidrumą ir stiprinti reglamentavimo sistemą, kad būtų užtikrinta sąžininga ir laisva konkurencija, ir skatina Makao tęsti ir plėtoti šią administracinės reformos ir kovos su korupcija politiką. Galiausiai Europos Komisija pradėjo parengiamąsias derybas su Makao dėl ES taupymo pajamų apmokestinimo direktyvai tolygių priemonių įvedimo. ES taupymo pajamų apmokestinimo direktyva siekiama sudaryti valstybėms narėms sąlygas keičiantis informacija veiksmingai naudotis teise apmokestinti ES gyvenančių asmenų palūkanas, gaunamas nuo taupomų pajamų, gautų ne jų gyvenamoje šalyje. Direktyva neprieštarauja nacionaliniams mokesčių teisės aktams ir šalių neįpareigoja išskaičiuoti mokesčius. ES ir Makao dvišalės prekybos prekėmis apimtys toliau mažėjo dėl mažėjančio drabužių importo iš Makao pasibaigus Susitarimo dėl tekstilės gaminių ir drabužių galiojimui. Per pirmuosius devynis 2007 m. mėnesius importas iš Makao sumažėjo maždaug 12 % – iki 366 mln. EUR. Kita vertus, dėl didelės gamybos priemonių ir aukštos kokybės vartojimo prekių paklausos bei spartaus Makao ekonomikos augimo ES eksportas į Makao išaugo net 28 % ir pasiekė 146 mln. EUR. Išorės santykių srityje Makao ir toliau buvo pagrindas Kinijos tarptautiniams santykiams su portugališkai kalbančiomis šalimis plėtoti taikant mechanizmus, valdomus bendradarbiaujant su Kinijos Liaudies Respublikos centrine vyriausybe. 2. Politiniai ir ekonominiai pokyčiai 2007 m. Komisija toliau stebėjo Makao institucijų, ekonomikos ir visuomenės vystymąsi remdamasi 1999 m. prisiimtu oficialiu įsipareigojimu „atidžiai stebėti ir skatinti „vienos šalies, dviejų sistemų“ principo įgyvendinimą, kad būtų visiškai remiama Makao politinė, ekonominė ir kultūrinė autonomija“[2]. SAR ir žemyninės Kinijos santykiai yra gana ramūs. Net ir prieš Kinijai atgaunant suverenitetą Makao atžvilgiu Makao buvo jaučiama Kinijos vyriausybės ir kai kurių jos tarnybų, kaip antai Visuomenės saugumo tarnybos, įtaka. Susirūpinimą kelia su azartiniais lošimais susijęs nusikalstamumas (pinigų plovimas, gaujų karai, korupcija ir pan.); žemyninė Kinija bei kitos šalys, kaip antai JAV, daro spaudimą Makao suderinti teisės aktus ir teisėsaugą su tarptautine praktika. Iki šiol Nacionalinio liaudies kongreso nebuvo paprašyta išaiškinti Makao pagrindinį įstatymą, o Makao teisinis nepriklausomumas nebuvo kvestionuotas. Pažanga siekiant demokratijos nėra esminis klausimas, nes, priešingai nei Honkongo pagrindiniame įstatyme, Makao pagrindiniame įstatyme nenumatyta, kad visuotinių rinkimų įvedimas yra pagrindinis konstitucinės raidos tikslas, nors jame ir numatyta galimybė pakeisti vyriausybės vadovo ir įstatymų leidėjų rinkimo metodą. 2007 m. lapkričio 13 d. savo 2008 m. politiniame pranešime Makao vyriausybės vadovas Edmund Ho pasakė, kad tiesioginių rinkimų nebus galima įvesti 2009 m. arba netrukus po 2009 m. ir kad šis klausimas iš pradžių turėtų būti nuodugniai išnagrinėtas. Europos Komisija atsižvelgia į šį pranešimą ir laukia, kada bus pradėtas vykdyti demokratijos vystymo planas. E. Ho taip pat pranešė, kad savo kadencijos metu, t. y. iki 2009 m., jis ketina užbaigti teisinę procedūrą, susijusią su Makao pagrindinio įstatymo 23 straipsniu, kuriame numatyta, jog Makao turėtų priimti įstatymus, kuriais būtų „uždrausta bet kokia veikla, kuria išduodama valstybė ar siekiama atsiskyrimo, kurstoma maištauti (ir) vykdoma ardomoji veikla prieš Kinijos liaudies Respublikos centrinę vyriausybę arba vagiamos valstybės paslaptys, taip pat uždrausti užsienio politinėms organizacijoms arba institucijoms vykdyti politinę veiklą Regione, …“. Makao teismų sistemos ir teisėsaugos tarnybų veiklos rezultatai ir toliau yra geri. Makao gyvenimo būdo pagrindas – veiksmingas pagrindinių laisvių ir teisių gynimas kompetentinguose nepriklausomuose teismuose. Didelį visuomenės susidomėjimą 2007 m. sukėlė Makao teismuose nagrinėta Makao aukšto rango pareigūno, už transportą ir viešuosius darbus atsakingo vyriausybės sekretoriaus Ao Man-long, apkaltinto kyšių ėmimu ir pinigų plovimu, byla. Makao spauda, atspindėdama viešąją nuomonę, kritikavo Makao viešojo administravimo institucijas dėl per didelių savivaldybių tarybų išlaidų, dėl įtariamų vyriausybės ir verslo subjektų susitarimų žemės pardavimo ir darbo jėgos importo klausimais ir apskritai dėl socialinių skirtumų didinimo. 2007-aisiais įvyko kelios viešos demonstracijos (gegužės 1 d., spalio 1 d. ir gruodžio 20 d.), kuriose savo susirūpinimą išsakė mažos, tačiau labai aktyvios Makao visuomenės grupės. Šalutiniai nuo 2002 m. besitęsiančio Makao įspūdingo ekonominio vystymosi sukelti padariniai: mažėja realios kai kurių skurdžiausių ir fiksuotas pajamas gaunančių gyventojų pajamos, sparti urbanizacija, didelis gyventojų tankis, ekonominis vystymasis ir socialiniai pokyčiai neišvengiamai kelia įtampą, daro su aplinka susijusį ir fizinį šalutinį poveikį ir didina išlaidas. 2007 m. Makao vyriausybė pradėjo pripažinti šias ekonomines, aplinkos ir socialines problemas ir jas spręsti. Vyriausybės vadovas Edmund Ho pranešė, kad numatyta imtis tokių priemonių šioms problemoms spręsti: sumažinti pajamų mokestį mažesnes pajamas gaunantiems darbuotojams, sumažinti pigiausio būsto turto mokestį, padidinti valstybės tarnautojų darbo užmokestį, pastatyti 19 000 naujų socialinio būsto vienetų, daugiau galių suteikti Kovos su korupcija komisijai ir pradėti vykdyti įvairias kitas subsidijų ir pagalbos iniciatyvas socialinėje ir kultūros srityse. 2007 m. Makao ekonomika toliau labai sparčiai augo. 2002 m. panaikinus kazino monopoliją, licencijuotų kazino verslo subjektų skaičius padidėjo iki šešių, o pajamos iš lošimo verslo per penkerius metus išaugo daugiau nei trigubai. Pagal pajamas Makao perėmė pirmaujančią vietą iš Las Vego. Makao ekonomikos ramsčiai – turizmo ir azartinio lošimo sektoriai, kuriuos palaiko didėjantis entuziastingų lankytojų iš žemyninės Kinijos ir viso pasaulio skaičius. Didžiuliai užsienio investiciniai projektai pakeitė miesto vaizdą – Makao tvirtai įsitvirtino kaip tarptautinis turizmo ir investicijų centras. Po dviženklius skaičius siekusio augimo 2006 m. realusis BVP augimas per pirmuosius tris 2007 m. ketvirčius išaugo beveik iki 30 %. Valstybės iždo pajamos 2007 m. padidėjo beveik 50 % ir sudarė sąlygas dideliam fiskaliniam perviršiui. Pagal vienam gyventojui tenkantį BVP Makao jau pralenkė Honkongą. 3. Ateities perspektyvos Komisija pripažįsta, kad apskritai „vienos šalies, dviejų sistemų“ principo laikytasi ir jis visiškai tinka Makao gyventojams. Svarbu, kad SAR vyriausybė ir toliau galėtų naudotis didele autonomija ekonominiais, prekybos, mokesčių, finansiniais ir reglamentavimo klausimais, kad Makao būtų sava teisinė sistema ir nepriklausoma teismų sistema, o jo gyventojai galėtų naudotis asmens nuosavybės teisėmis, žodžio laisve bei kad Makao veiktų rinkos ekonomikos sistema. Makao taip pat susiduria įvairiomis problemomis dėl aplinkos kokybės, visų pirma susijusiomis su architektūrinio ir kultūrinio paveldo išlaikymu ir valdymu, oro ir vandens kokybe, energijos efektyvumu, atliekų tvarkymu ir mažos taršos reikalavimais transporto priemonėms. Dėl to Makao reikės palaikyti glaudesnius ryšius ir bendradarbiauti su žemynine Kinija, visų pirma su Guangdongo provincija, Šendženu, Džuhajumi ir Honkongu. Toks bendradarbiavimas būtinas siekiant valdyti prekybos ir imigrantų srautus, vykdyti teisėsaugą, stiprinti administravimą ir spręsti aplinkosaugos problemas. Taip pat reikėtų atsižvelgti į svarbų mokslo indėlį bendradarbiaujant pagal Europos Sąjungos mokslinių tyrimų 7-ąją bendrąją programą. Komisija mano, kad ES gali ir yra pasirengusi dalydamasi patirtimi naudingai prisidėti prie šių uždavinių sprendimo. [1] „Europos Sąjunga, Honkongas ir Makao: bendradarbiavimo galimybės 2007–2013 m.“ Komisijos komunikatas Tarybai ir Europos Parlamentui. COM(2006) 648 galutinis, 2006 10 26. [2] Komisijos komunikatas Tarybai ir Europos Parlamentui „ES ir Makao: po 2000 m.“ Briuselis, 1999 11 12, COM (1999) 484 galutinis.